Újraindítja az előtakarékossági termékek értékesítését az Erste Lakástakarék

Az Erste Lakástakaréknál májustól ismét lehet lakástakarékpénztári szerződéseket kötni. Az ügyfelek akár 30 százalékos kamatprémiumot is kaphatnak befizetéseik után, vagyis megtakarításaik annyit hoznak, mint az állami támogatás megszűnése előtt. A lakástakarék 4 illetve 8 éves futamidővel érhető majd el.

Májustól újraindítja az előtakarékossági termékek értékesítését az Erste Lakástakarék. Az ügyfelek két konstrukció, egy 4 és egy 8 éves futamidejű forma közül választhatnak. A pénzintézet a megtakarítások után fizetett kamaton felül kamatbónusszal egészíti ki a befizetéseket. A kamatbónusz mértéke 4 év után 15 százalék, míg 8 éves megtakarítást vállalva 30 százalék. A kamatbónusz gyakorlatilag azt jelenti, hogy az Erste Lakástakarék a 4 éves futamidejű konstrukció esetében minden évben csaknem két hónappal, míg a 8 éves módozatnál közel négy hónappal egészíti ki azt az összeget, amelyet az ügyfelek tesznek félre havi rendszerességgel lakáscélra. A jóváírás akkor jár, ha az ügyfelek legalább 4 évig megtakarítanak, vagyis a 15 százalékos bónuszt az is megkapja, aki eredetileg 8 éves megtakarítási időszakot vállalt, és a 4 éven már túl van, de még a lejárat előtt felmondja a szerződését.

„A lakástakarékpénztári megtakarítás rendkívül népszerű konstrukció volt az állami támogatás 2018-as megszűnése előtt. Az azóta eltelt időben sokan felhasználták a lejáró szerződésekben kezelt összegeket, és most keresik azokat a megoldásokat, amelyek újabb, hasonló megtakarítást hozhatnak 4-8 év múlva. A jelenlegi hozamkörnyezet hosszú futamidő esetén már lehetővé teszi, hogy attraktív, 30 százalékos kamatbónuszt kínáljunk ügyfeleinknek, ezzel kvázi újra elérhető lesz a régi állami támogatásoshoz hasonló lakástakarék termék” – mondta el Kármán András, az Erste Lakástakarék vezérigazgatója.

Az Erste Lakástakarék májustól induló új konstrukcióiban, a 4 illetve 8 éves megtakarítási időszak mellé az ügyfelek havi 20 ezer, 30 ezer, 40 ezer és 50 ezer forint befizetése közül választhatnak. Egy ügyfél azonban bármennyi szerződést köthet így, aki a havi 50 ezer forintnál többet szeretne félretenni, az köthet kettő, három vagy akár több szerződést is. A számlanyitási díj mindkét módozatnál az úgynevezett szerződéses összeg 1 százaléka, ezt az összeget azonban az akciós feltételek teljesítése esetén elengedi az Erste Lakástakarék, amivel az ügyfelek 4 éves futamidő esetén akár 65 ezer forintot, míg a 8 éves konstrukciónál akár több mint 140 ezer forintot is megspórolhatnak.

A jelenleg 80 ezer ügyfél 100 ezer szerződését, összesen több mint 130 milliárd forintját kezelő Erste Lakástakarék tapasztalatai szerint 5-10 évente mindenki költ az otthonára kisebb-nagyobb összeget. Az otthonteremtési, illetve felújítási vagy korszerűsítési céllal megtakarítani vágyó ügyfelek számára a lakástakarékpénztár egy nagyon biztonságos, kiszámítható megoldást jelent. A lakástakarékpénztári megtakarítások fix, kamatadó mentes hozamot kínálnak, miközben az ügyfelek az Országos Betétbiztosítási Alap védelmét élvezik. Az Erste arra számít, hogy a lakástakarékpénztári megtakarítás a lakáscélú öngondoskodásban gondolkodó ügyfelek mellett azok számára is alternatívát jelent, akiknek jelenleg nincs számottevő leköthető megtakarításuk, ugyanakkor havonta 20-50 ezer forintot rendszeresen félre tudnak tenni a következő években.

„Az Erste Csoport több mint kétszáz évvel ezelőtt takarékpénztárként kezdte működését. Az öngondoskodás, a rendszeres megtakarítások pedig ma is ugyanannyira fontosak a pénzügyi egészség megteremtése és fenntartása szempontjából” – tette hozzá Kármán András.

Sajtókapcsolat:

* Pálosi Márta, szenior kommunikációs szakértő
* marta.palosi@erstebank.hu

Eredeti tartalom: Erste Bank Hungary Zrt.

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/2043/ujrainditja-az-elotakarekossagi-termekek-ertekesiteset-az-erste-lakastakarek/